GiliGold/VAD_KnessetCorpus huggingface dataset:
יצחק פינדרוס: אני אומר לך בכנות: הייתי בדיונים האלה, ראיתי איך זה מתנהל.
יצחק פינדרוס: זה באמת מתנהל ברמת המקרו, לא ברמת המיקרו.
איתן גינזבורג: רמת המיקרו זה פר שכונה?
איתן גינזבורג: מה זה רמת המיקרו?
יצחק פינדרוס: הם לא מצליחים לרדת לאירועים.
יצחק פינדרוס: מגיע נציג המשטרה, מי שאחראי על האכיפה במשטרה, ונותן נאום של חצי שעה וכולם תוקפים אותו.
מיכל (מיקי) חיימוביץ': אני נורא מצטערת, אבל הראייה המגזרית הזאת - - -
יצחק פינדרוס: בוועדה לפניות הציבור יורדים לרזולוציה ואומרים לו: עכשיו תענה.
יצחק פינדרוס: ואז אותו אחד עומד בפינה שהוא צריך לענות.
יצחק פינדרוס: הייתי בדיונים אצלכם, גם לא כחבר ועדה.
איתן גינזבורג: איתן, אני חושב שצריך לעשות על זה דיון בחדר שלך.
איתן גינזבורג: חברת הכנסת חיימוביץ', את רוצה להגיד לו משהו?
מיכל (מיקי) חיימוביץ': כמו שאמרתי קודם, הוועדה שלנו היא זו שדנה.
מיכל (מיקי) חיימוביץ': אני רוצה להעיר פה שהנושא של פגיעה בילדים ובעלי מוגבלויות, ראינו לא מעט מקרים שהם לא רק של המגזר החרדי, וצריך לזכור את זה.
מיכל (מיקי) חיימוביץ': אנחנו אמורים לייצג את כל הציבור, לא רק חלקים ממנו.
מיכל (מיקי) חיימוביץ': יחד עם זאת, אני בהחלט חושבת, לנוכח הדברים שראינו בתקופה האחרונה, שיש מקום לייחד דיון ספציפי לגבי השאלה איך מתמודדים עם המגזר החרדי בתקופה המאוד רגישה הזאת.
מיכל (מיקי) חיימוביץ': אני בהחלט חושבת שיש לזה מקום, אבל אני חושבת שהבמה לזה והמקום הנכון הוא ועדת הפנים.
מיכל (מיקי) חיימוביץ': אם אתה חושב שלא, תבוא בטענות לחברי הכנסת שהופכים את הדיונים בוועדה ל- - -
איתן גינזבורג: אגב, היום התקיים דיון ספציפי בנושא העיר אלעד.
יצחק פינדרוס: גם בנושא וועדת החקירה – הצעתי לראשי אותן ועדות שתוקם בוועדת הפנים ועדת משנה לדון בזה.
מיכל (מיקי) חיימוביץ': אבל אתה יודע טוב מאוד שיש ציבורים רבים - - -
יצחק פינדרוס: ואני את רואה הוועדה לפניות הציבור כמעין ועדת משנה, כי בסוף, כדי למצות דיון יש הבדל בין מליאת ועדה לוועדת משנה שיושבת ודנה על הנושא.
איתן גינזבורג: אני רוצה להגיד שני דברים.
איתן גינזבורג: א', היום התקיים דיון בוועדת הפנים על תוכנית ספציפית קטנטונת שקשורה לעיר אלעד – במקרה גם יזמתי אותו – בכל הנוגע לסירקין.
איתן גינזבורג: אך ורק על הדבר הזה הספציפי, היו צריכים לתת תשובות על תא השטח הספציפי הזה.
איתן גינזבורג: עלה ראש העיר אלעד, ראש העיר פתח תקווה, ראש העיר כפר סבא.
מיכל (מיקי) חיימוביץ': חבר הכנסת פינדרוס, לדיון הקודם שעשינו בנושא של האלימות המשטרתית, אותו דיון רב משתתפים, ניסינו –ויעידו על כך כמה חברי כנסת מהמגזר החרדי - -
יצחק פינדרוס: העוזרים שלי פנו.
מיכל (מיקי) חיימוביץ': - - למצוא עדים שיבואו, ונתקלנו בקושי רב.
יצחק פינדרוס: האלימות הגדולה הייתה ביום של חג, ולכן אמרו שאין סרטונים ורוצים לעלות בזום.
יצחק פינדרוס: ניסינו להעלות שלושה אנשים לזום ולא הצליחו.
מיכל (מיקי) חיימוביץ': הם לא הסכימו.
איתן גינזבורג: אני רוצה להגיד לכם משהו.
איתן גינזבורג: פה לא מדובר בייחוד דיון, פה יש הצעה לסדר-היום שאושרה על ידי המליאה, והולכים לדון באופן ספציפי בנושא הסרטונים ברשת שחושפים התעללות של שוטרים ואף קצינים בילדים חרדים, כולל בעלי מוגבלויות.
איתן גינזבורג: הדיון הזה מיוחד אך ורק לנושא הזה – לא ברמת מקרו, ברמת סופר מיקרו.
איתן גינזבורג: לדעתי, גם יציגו את הסרטונים האלה, כי יהיו חייבים, כי זו ההצעה לסדר-היום.
איתן גינזבורג: נראה לי שאין ויכוח על זה שוועדת הפנים, או כל ועדה אחרת שתדון בזה, תצטרך לדון במיקרו הזה, כי זו ההצעה לסדר-היום.
יצחק פינדרוס: אני עדיין חושב שזו צריכה להיות איזוהי ועדת משנה.
יצחק פינדרוס: לא אכפת לי, שתהיה ועדת משנה של הוועדה לזכויות הילד או של ועדת החינוך.
יצחק פינדרוס: אני אומר לך, זו צריכה להיות ועדת משנה, כי יש פה - - -
איתן גינזבורג: אבל זו הצעה לסדר-היום, זה לא קשור לוועדת משנה.
יצחק פינדרוס: אתה שואל אותי בסוף למה אני מתעקש, אני אומר שזה דיון - - -
אלעזר שטרן: איתן, יש עכשיו דיון בוועדת החוץ והביטחון על המילואימניקים, הייתי שמח להיות שם.
איתן גינזבורג: כן, גם אני.
אלעזר שטרן: הדיון הזה מוצה – או שתצביע או שהוא ילך להתייעצות ונחזור להצביע.
אלעזר שטרן: אנחנו, דרך אגב, נצביע אתכם, עם ועדת הפנים.
איתן גינזבורג: אנחנו צריכים לצאת להפסקה של חמש דקות, אבל לפני זה נעבור לנושא האחרון.
איתן גינזבורג: אנחנו מבקשים להוסיף ממלא מקום קבוע לוועדת החוץ והביטחון מטעם סיעת הליכוד.
איתן גינזבורג: הסיעה מבקשת מקום קבוע שישי ואחרון.
איתן גינזבורג: חברת הכנסת מארק תכהן כממלאת מקום.
איתן גינזבורג: ברוב של שניים אושר מילוי המקום.
איתן גינזבורג: נצא להפסקה של חמש דקות לצורך התייעצות סיעתית.
איתן גינזבורג: אנחנו מחדשים את הדיון, חזרנו מהתייעצות סיעתית.
אלעזר שטרן: לאור מה שחבר הכנסת פינדרוס העלה על נס, את שיתוף הפעולה בין כחול לבן ליש עתיד, אני מבקש, בעזרת השם, להשיב לו כגמולו ולהגיד שאם במוסדות הציוניים יש שיתוף פעולה בין יהדות התורה לבין ישראל ביתנו וש"ס, זה הרבה יותר משמעותי משיתוף הפעולה פה.
אלעזר שטרן: אני מברך אתכם על זה.
יצחק פינדרוס: אני אומר לפרוטוקול: ליהדות התורה אין נציגות במוסדות הלאומיים.
יצחק פינדרוס: היא לא משתתפת במוסדות הלאומיים ואין נציגות ליהדות התורה נציגות במוסדות הלאומיים.
איתן גינזבורג: מכיוון שנשמעו מספר הצעות במליאה, להעביר את ההצעה לסדר-היום של חבר הכנסת אוריאל בוסו לוועדת הפנים, ועדת החינוך, הוועדה המיוחדת לזכויות הילד והוועדה לפניות הציבור, נעלה להצבעה את כל אחת מהוועדות – או שנציע הצעה אחת?
איתן גינזבורג: בעצם הייתה רק מחלוקת בין ועדת הפנים לוועדה לפניות הציבור.
איתן גינזבורג: מי בעד ההצעה להעביר את ההצעה לסדר-היום לוועדת הפנים?
איתן גינזבורג: בעד – ארבעה, נגד – אחד.
איתן גינזבורג: הבקשה לא אושרה.
איתן גינזבורג: בעד – אחד, נגד – כל השאר.
איתן גינזבורג: אנחנו מחליטים שההצעה תועבר לדיון בוועדת הפנים – דיון ספציפי בנושא הספציפי.
איתן גינזבורג: אני מזמין את חבר הכנסת פינדרוס להיות פעיל ואקטיבי בדיון הזה.
איתן גינזבורג: אני מודה לחברי הוועדה, הישיבה נעולה.
איתן גינזבורג: היום יום שלישי, ט' בחשון התשפ"א, 27 באוקטובר 2020.
איתן גינזבורג: על סדר-היום קביעת ועדה לדיון בהצעת חוק התכנית לסיוע כלכלי (נגיף הקורונה החדש) (הוראת שעה) (תיקון מס' 3).
איתן גינזבורג: אתמול במליאה הצעת החוק, כאמור, נדונה ולאחר שהלשכה המשפטית המליצה כי הוועדה שתדון בחוק היא ועדת העבודה והרווחה, נשמעו גם הצעות במליאה להעביר את ההצעה לוועדת הכספים וגם לוועדת העבודה והרווחה.
עוזי דיין: מה עם הכלכלי?
עוזי דיין: זה הסיוע הכלכלי, לא?
איתן גינזבורג: זה הכרה בבידוד כימי מחלה.
עוזי דיין: לפני כמה שנים ניסו למנות אותי לוועדה שתחליט איך קוראים למלחמת לבנון השנייה.
עוזי דיין: יש לזה שם.
עוזי דיין: אמרו: לא, לא.
עוזי דיין: צריך לדון.
איתן גינזבורג: אז דנתם בכובד ראש.
איתן גינזבורג: יושב-ראש ועדת העבודה והרווחה והבריאות פנה לוועדה וביקש כי ההצעה הזאת תעבור לדיון בוועדה שבראשותו.
איתן גינזבורג: הוא גם ציין בבקשה שבישיבת המליאה נקבע כי 3 הצעות חוק דומות יועברו לוועדת העבודה, הרווחה והבריאות להמשך הטיפול.
איתן גינזבורג: לאור העובדה כי הנושא הזה הוא מתחום עניינה של הוועדה, הוא יודה על העברתה להמשך הדיונים.
איתן גינזבורג: יושב-ראש ועדת הכספים פנה אליי ואמר שהוא איננו מתנגד ושהוא חושב שזה צריך להיות נדון בוועדת העבודה והרווחה, כך שיש קונצנזוס בהקשר הזה.
איתן גינזבורג: האם חברי הכנסת רוצים להתייחס?
עוזי דיין: שלחו את אופיר - - -
איתן גינזבורג: אופיר תמיד עוקב אחרי הנושאים הכלכליים.
אופיר כץ: אחרי כל הנושאים.
עוזי דיין: אם ועדת כספים לא מתנגדת, אז זה עדיף.
אופיר כץ: מה שהוא אמר לך, הוא אמר גם לי.
אופיר כץ: מבחינתי זה גם בסדר גמור.
אופיר כץ: יש אלמנטים גם של עבודה.
איתן גינזבורג: מקובל.
איתן גינזבורג: מי בעד העברת הצעת חוק התכנית לסיוע כלכלי (נגיף הקורונה החדש) (הוראת שעה) (תיקון מס' 3), מ/1368, לדיון בוועדת העבודה והרווחה, ירים את ידו.
איתן גינזבורג: 6 בעד.
איתן גינזבורג: ההצעה התקבלה פה אחד.
איתן גינזבורג: שלום לכולם, אני מתכבד לפתוח את ישיבת הוועדה.
איתן גינזבורג: על סדר היום – דיון בנושא נציגי הכנסת במועצת יד יצחק בן-צבי.
איתן גינזבורג: יד יצחק בן-צבי הוא מוסד שהוקם מתוקף חוק יד בן-צבי שבא לקדם את פועלו ואת מורשתו ודברים חשובים אחרים שאותם הוביל נשיא המדינה השני של מדינת ישראל, יצחק בן צבי, זכרו לברכה.
איתן גינזבורג: הדיון הזה מתקיים בעקבות פנייה שקיבלנו מיושב-ראש ועדת החינוך, התרבות והספורט של הכנסת, שהיה צריך להגיע לכאן אבל יש לו כעת דיון על מתווה החינוך בזמן הקורונה, אז אקרא את מכתבו: "בהתאם לסעיף 4(1) לחוק יד בן-צבי נדרשת ועדת החינוך, התרבות והספורט למנות שלושה חברי כנסת כחברים במועצת יד בן-צבי.
איתן גינזבורג: לפי סעיף 66 לתקנון הכנסת, שקובע את הליך המינוי, על הוועדה למנות נציגים כאמור בתוך ארבעה חודשים מיום תחילתה של כהונת הכנסת.
איתן גינזבורג: יד בן-צבי הוא תאגיד שהוקם בחוק וככזה מפוקח על-ידי הכנסת.
איתן גינזבורג: לפיכך, מינוי חברי כנסת מכהנים כחברים במועצה שהיא אחד מהאורגנים של התאגיד הסטטוטורי פוגע בעיקרון הפרדת הרשויות.
איתן גינזבורג: מסיבה זו אף הוגשו בכנסות קודמות הצעות חוק המבטלות את חובת המינוי של חברי הכנסת למועצת יד בן-צבי, כאמור.
איתן גינזבורג: טרם העלאת הנושא של סדר יומה של ועדת החינוך אבקשך לבחון את הצורך בביטול חברותם של חברי הכנסת במועצה.
איתן גינזבורג: אודה על תשובתך".
איתן גינזבורג: אז אני כמובן מביא את זה לדיון כאן, בוועדה.
איתן גינזבורג: לצד הדיון גם הבאתי טיוטת הצעת חוק שהוגשה בעבר בכנסות קודמות, שאם נרצה לקדם את זה לכדי חקיקה נוכל להתייחס.
תהלה פרידמן: אפשר לשמוע את הייעוץ המשפטי?
עוזי דיין: אני לא מבין למה צריך דיון כל-כך ארוך.
עוזי דיין: אין שום הצדקה שחברי כנסת יהיו חברים באיזשהו תאגיד שלא בכנסת.
עוזי דיין: אני חושב שגם אני נמנע לעשות את זה בדברים הרבה פחות בעייתיים מיחסי יד בן-צבי והשלטון.
תהלה פרידמן: לי אין שום עניין גם לפגוע ביד בן-צבי, אז מעניין אותי רק אם הם בעד או נגד.
עוזי דיין: מה זה משנה אם הם בעד או נגד?
עוזי דיין: נניח שהם רוצים שיהיו שם חברי כנסת.
עוזי דיין: זו עוד יותר סיבה לבטל.
אלעזר שטרן: אני רציתי לשאול אם מישהו סרק גופים אחרים - - -
ארבל אסטרחן: זה הגוף היחיד, התאגיד הסטטוטורי היחיד שיש בו נציגות של חברי כנסת.
ארבל אסטרחן: זה איננו ממש עניין של הפרדת רשויות מובהק - - -
עוזי דיין: לא, זה אסור לנו.
עוזי דיין: אני עזבתי עמותות או דברים – כמו כנס שדרות לחברה.
עוזי דיין: זה צורם וזה עלול ליצור מראית עין אפילו, גם אם לא באמת ניגוד עניינים, שלא לדבר על איחוד עניינים, שיש.
ארבל אסטרחן: הכנסת מפקחת על הגוף הזה.
אלעזר שטרן: אני רוצה לחדד את העניין.
אלעזר שטרן: אני נניח חבר בקרן ליאור של הקאמרי, שעושה פעילות.
אלעזר שטרן: מותר לי או אסור לי?
ארבל אסטרחן: בעיקרון, באיגודים סטטוטוריים – חברי הכנסת אינם חברים.
ארבל אסטרחן: אתה מדבר על עמותות וגופים ציבוריים אחרים שהם לא מפוקחים ישירות על-ידי הכנסת.
ארבל אסטרחן: מותר לחברי הכנסת להיות חברים גם בתפקידי ניהול בגופים כאלה, בתנאים - - -
עוזי דיין: אבל למשל – אסור לך לעשות שום דבר שאוסף להם כסף, שום דבר שנוגע לשלטון, שום דבר שהוא באיזושהי צורה - - - בישיבות של ועדת החינוך שנוגעות בתרבות – צריך להגיד את זה.
עוזי דיין: בקיצור.
ארבל אסטרחן: אם רוצים באמת לעזור לעמותה – הדבר הנכון הוא לא להיות בעל תפקיד.
אלעזר שטרן: יש לי עוד שאלה – מעניין לעניין לא בדיוק באותו עניין: זה קשור להיום – אני מנצל את הפורום הזה, כשארבל אסטרחן כאן.
איתן גינזבורג: קודם נגמור את העניין שלפנינו.
איתן גינזבורג: אולי תתני סקירה קצרה.
אלעזר שטרן: לא איכפת לי שזה יהיה מיד אחר כך.
איתן גינזבורג: אז נשמע סקירה, ואחרי זה את הנציגים ואז נתקדם.
ארבל אסטרחן: אני רוצה לתת סקירה כדי שנבין, אם זה כל כך בוטה הבעייתיות פה – איך זה בכלל קרה שיושבים שם חברי כנסת.
עוזי דיין: זה קרה בשני שלבים – היה חבר כנסת ואחרי זה הוסיפו עוד שני חברי כנסת.
עוזי דיין: ולא שאלתי את השאלה – מי הם חברי הכנסת?
אלעזר שטרן: אם הם בכלל יודעים, אם פעם השתתפו, באמת.
ארבל אסטרחן: אז צריך לומר – כמו שאמרתי, באמת זה חוק מאוד ייחודי במון זה שהוא מציב חברי כנסת כחברי מועצה בדירקטוריון של תאגיד סטטוטורי, זו הוראה שלא קיימת בשום חוק אחר.
ארבל אסטרחן: אבל צריך לזכור שהכנסת מפקחת על הגוף הזה בכמה היבטים.
ארבל אסטרחן: קודם כל – זה תאגיד סטטוטורי, זה חלק מהרשות המבצעת.
ארבל אסטרחן: הכנסת יכולה לפקח, לזמן, לדרוש מידע, וכו' - מהגוף הזה.
ארבל אסטרחן: כל שינוי של תקנון של הגוף מחייב התייעצות עם ועדת החינוך.
ארבל אסטרחן: זה אישור ממשלה והתייעצות עם ועדת החינוך, וכמובן – מבקר המדינה יכו לבקר את הגוף הזה.
ארבל אסטרחן: זה גוף מפוקח, וזה גם יכול להגיע לוועדת הביקורת מכיוון אחר.
ארבל אסטרחן: זו הבעייתיות.
ארבל אסטרחן: אז איך בעצם זה קרה?
ארבל אסטרחן: מה שמעניין לראות – שבשנת 69, כאשר נחקק החוק – החוק הזה בא לאחר שבשנת 64 הוקמה חברת יד בן-צבי, ואז רצו להפוך את זה לתאגיד סטטוטורי.
ארבל אסטרחן: בהצעת החוק הממשלתית לא נזכרו חברי כנסת.
ארבל אסטרחן: הדבר הזה התווסף במהלך הדיון כאשר חברת הכנסת אסתר רזיאל נאור אמרה שכדאי שבנוסף לנציג הממשלה יהיה גם נציג הכנסת – זה רק לכבוד העניין שהכנסת תהיה מיוצגת, זה ידגיש את העובדה שזה שייך לעם כולו.
ארבל אסטרחן: ואז אמרה לה אמה תלמי: "אינני רואה כול צורך בזה שחבר כנסת יישב במוסד שהוא כולו מוסד של מחקר, אינני מבינה לשם מה זה נחוץ".
ארבל אסטרחן: היא העלתה עוד טיעון – היא אומרת: "אינני יודעת איך אדם שאינו שלם לגמרי עם החוק או עם פסקה מסוימת בו יכול לייצג את הכנסת כולה", וזה כמובן דיבר על זה שהחוק אומר שבין מטרות יד בן-צבי: לשקף את אישיותו של יצחק בן-צבי כנשיא המדינה ופועלו בתנועה הציונית, בתנועת העבודה, ביישוב ובמדינה.
ארבל אסטרחן: אסתר רזיאל נאור מאוד התנגדה למילים "תנועת העבודה" וגם הגישה הסתייגות, אז התחילה שם גם סביב זה איזושהי מחלוקת.
ארבל אסטרחן: ברוך עוזיאל אמר: "גם אני אינני נוטה לצרף נציג הכנסת.
ארבל אסטרחן: אנחנו צריכים לשמור על תחומים ולו באופן סמלי, על הפרדה בין רשות אקזקוטיבית לרשות מחוקקת".
ארבל אסטרחן: שלמה כהן צידון: "אנחנו שוכחים כי הכנסת היא גוף מחוקק, להבדיל מגוף מבצע.
ארבל אסטרחן: מוסד בן-צבי הוא גוף אקזקוטיבי שצריך להשיג מטרות הקבועות בחוק.
ארבל אסטרחן: הכנסת, באמצעות ועדותיה מטילה פיקוח על גופים מבצעים, האם לכנסת אין השפעה באורח עקיף על כול המוסדות בהן מיוצגת הממשלה?
ארבל אסטרחן: הייתי מציע להימנע מצירוף נציג הכנסת".
ארבל אסטרחן: ואז השיבה אסתר רזיאל נאור לטענות האלה – כי בעצם, חברי הכנסת העלו את כל טענות הנגד הנכונות.
ארבל אסטרחן: אז למשל, היא אמרה: זה מוסד מחקר, אז איך נציג ההסתדרות יהיה מומחה למחקר היסטורי?
ארבל אסטרחן: כי יש שם גם נציגי הסתדרות.
ארבל אסטרחן: והיא גם אמרה: "הכנסת היא לא רק מוסד מחוקק היא גם מוסד עליון של המדינה".
ארבל אסטרחן: ולגבי הטענה של אמה תלמי היא אומרת על הטענה של "פועלו בתנועת העבודה" – "אינני מבינה גישה כזאת.
ארבל אסטרחן: אחרי שחוק מתקבל הננו שלמים עמו ואינני מוכנה לפוליטיקציות מסוג כלשהו".
ארבל אסטרחן: ואז, גם דבורה נצר אמרה: "יש לי ספקות אם צריך לצרף נציג כנסת", וכו'.
ארבל אסטרחן: מה שאמר נציג משרד המשפטים שהיה מעניין: אין לי עמדה לגופו של עניין, אבל יש לי אינפורמציה: בהנהלת חברת בן-צבי, החברה שקדמה לתאגיד הסטטוטורי יושב היום חבר כנסת שהוא פעיל מאוד, ח"כ ברעם, בנוסף ליו"ר הכנסת שהוא, כשהקימו את החברה בכלל שמו אותו כיושב-ראש, אבל אישית אותו, לא מתוקף תפקידו.
ארבל אסטרחן: אז איך בכל זאת, אחרי כל הדבר הזה זה קרה שכן אישרו, כשכולם בעצם התנגדו?
ארבל אסטרחן: אמרה דבורה נצר: "ברגע שהועלתה הצעה לצרף למועצה את נציג הכנסת, קשה לי להצביע נגד הכנסת".
ארבל אסטרחן: וזה בעצם מה שקרה – הוסיפו נציג אחד למועצה.
ארבל אסטרחן: ואז, בשנת 80 כשתוקן החוק היו שם תיקונים שונים וביניהם – הורחבה המועצה, שם לא היה שום דיון ונימוקים.
ארבל אסטרחן: חבר כנסת אחד הציע להגדיל לשניים, ואז חבר הכנסת אחר אמר – בואו נגדיל לשלושה.
ארבל אסטרחן: וזה מה שאושר.
איתן גינזבורג: מתוך תפיסה שצריך להגדיל את המועצה.
ארבל אסטרחן: הייתה הצעת חוק ממשלתית וחוק שבאו להגדיל את המועצה ואז במהלך הדיון – גם, זה לא היה בכחול – במהלך הדיון בוועדת החינוך – הוגדל.
ארבל אסטרחן: היום יש לנו גם סעיף בתקנון - - -
אלעזר שטרן: כדי שיהיה קוורום של שניים.
ארבל אסטרחן: היום יש מגמה של להקטין מועצות, בכאלה תאגידים.
ארבל אסטרחן: אז בהתאמה לזה, גם כשכתבנו מחדש את התקנון בכנסת ה-18 התווסף סעיף שהבהיר במפורש איך בוחרים את נציגי הכנסת – שוועדת החינוך בוחרת אותם, וזה המצב שקיים.
ארבל אסטרחן: כמובן שזה יוצר הרבה בעיות.
ארבל אסטרחן: לא כתוב בחוק שהם יכהנו כל עוד הם חברי כנסת.
ארבל אסטרחן: בקיצור, זה בעינינו סעיף לא נכון, ייחודי, שצריך בעצם להתאים אותו לכל יתר התאגידים שאין בהם חברי כנסת כחברים.
איתן גינזבורג: תודה ליועצת המשפטית.
איתן גינזבורג: נעבור לשמוע את עמדת משרד התרבות.
אלעזר שטרן: אפשר אולי להציע לשמוע רק אם מישהו מתנגד לעמדה של כולם פה.
איתן גינזבורג: אז יש פה רק את משרד התרבות שהם הרפרנט, המפקח, וגם את יד בן-צבי עצמם שיגידו מה דעתם.
עוזי דיין: אם יש מישהו שחושב שלא צריך לשנות את זה – אז נשמע את דעתם.
איתן גינזבורג: נשמע את היועצת המשפטית של משרד התרבות.
הדס פרבר: בוקר טוב.
הדס פרבר: משרד התרבות תומך, כמובן, בהצעה.
הדס פרבר: אני רק מדגישה שיהיה צורך לתקן את התקנון בהתאם כי גם התקנון קובע שיש שם חובה לחבר כנסת אחד.
הדס פרבר: אני גם רוצה להוסיף שיש לנו תוכנית לעשות תיקון מלא וכולל לחוק, ובאמת להעביר אותו לסטנדרטים המקובלים למוסדות של תאגיד סטטוטורי כפי שמקובל בחקיקה מודרנית יותר.
איתן גינזבורג: אבל בכל מקרה שינוי החוק יהיה בוועדת החינוך, לא בוועדה הזו, כי הוועדה הזו דנה רק בענייני חברי כנסת.
איתן גינזבורג: נעבור לנציגי יד בן צבי.
יעקב יניב: לגופו של עניין אין לנו הערות.
יעקב יניב: לעניין שהעירה היועמ"שית בדבריה לשינוי כל החוק – אז כמובן שנרצה להיות מעורבים עד הסוף, לעומק, בבוא התהליך.
יעקב יניב: אבל לעניין הקונקרטי שלכם כרגע אין לנו הערות.
איתן גינזבורג: ואתם מסכימים ששלושת חברי הכנסת לא יכהנו, ובמקומם יכהנו נציגי ציבור.
יעקב יניב: אני לא יודע, כי לפי ההצעה שראיתי שמונחת לפניכם ולפנינו מדובר על צמצום מ-25 פחות שלושה.
יעקב יניב: לא 25 בלי חברי כנסת.
איתן גינזבורג: מה דעתכם?
איתן גינזבורג: האם לצמצם ל-22, שזה מספר זוגי, או להחליף את חברי הכנסת בנציגי ציבור?
יעקב יניב: 21 או 23 טוב בעינינו, אם זה מספר לא זוגי, ובהנחה שכולם מגיעים.
יעקב יניב: אבל אתם יודעים איך העולם בנוי, אז - - - אבל פורמלית זה טוב שיהיה מספר לא זוגי.
עוזי דיין: אין לכם בעיה, תדאגו שליושב-ראש יהיה קול כפול במקרה של שוויון.
יעקב יניב: אבל זה לא הדיון כרגע, לדעתי, כך שזה לא עולה על הפרק.
יעקב יניב: מבחינתנו זה בסדר שיירדו שלושה חברי כנסת.
אלעזר שטרן: כדי לנצל את תשומת הלב, אני רוצה לומר שאותו הדבר, ממשפחה אחרת – אני מעלה היום הצעת חוק.
אלעזר שטרן: בגוף הבוחר של הרבנות הראשית יש לובש מדים, שזה הרב הצבאי הראשי ו - - -זה מטורף, שבתוך הליכים פוליטיים - - - אני אומר, זה באותו היגיון ואני משליך את זה על משהו אחר.
אלעזר שטרן: אני מקווה שגם את זה נתקן הכי מהר שאפשר.
ארבל אסטרחן: שם גם יש ח"כים.
ארבל אסטרחן: זה כמו שיושבים חברי כנסת בוועדה לבחירת שופטים.
תהלה פרידמן: אבל להכניס את הצבא לבחור גוף - - -
עוזי דיין: אל תדונו בזה עכשיו.
איתן גינזבורג: אז אני מצטרף לעמדת החברים – המצב הוא לא בריא.
איתן גינזבורג: הוא יכול לעורר קשיים מסוימים, להכניס את חברי הכנסת למצבים בעייתיים, למשל – אם המוסד ייקלע למשבר כספי ותהיה תביעה נגד הדירקטורים או דברים כאלה, או אם יהיו בדיקות של מבקר המדינה, והוא נתון הרי לבדיקה של מבקר המדינה – איך הדברים האלה קורים, כאשר אנחנו דנים בדוחות מבקר המדינה, ועוד כמה דברים לא בריאים.
איתן גינזבורג: נראה לי שאני מצטרף לעמדת החברים שראוי שלא יכהנו שם חברי כנסת, שאנחנו נישאר במקום של הרשות המחוקקת והמפקחת ולא בתוך הרשות המבצעת.
ארבל אסטרחן: אז היום סעיף 4(1) לחוק יד יצחק בן-צבי אומר שיד יצחק בן-צבי יהיה לה "מועצה שמספר חבריה לא יפחת מ-25 ולא יעלה על 51, ובהם שלושה חברי כנסת שתבחר ועדת החינוך והתרבות של הכנסת וכן נציגי גופים אלה..." ואז יש פירוט: הממשלה, ההסתדרות הציונית, עירית ירושלים, אוניברסיטאות, ועוד.
ארבל אסטרחן: והצעת החוק באה לומר שאיפה שכתוב היום "לא יפחת מ-25" יהיה כתוב "לא יפחת מ-22", והמילים "שלושה חברי כנסת שתבחר ועדת החינוך והתרבות של הכנסת" – יימחקו.
ארבל אסטרחן: הרעיון הוא שזאת תהיה הצעת חוק מטעם ועדת הכנסת לקריאה ראשונה כי מדובר פה בענייני כנסת.
ארבל אסטרחן: אנחנו לא מתקנים עכשיו את כל ענייני יד בן-צבי אלא רק את הנושא של נציגות הכנסת.
איתן גינזבורג: אם רוצים להחליף את חברי הכנסת בנציגי ציבור זה כבר חוק שצריך להיות בוועדת החינוך?
ארבל אסטרחן: אם זה משהו שהוא משני ונילווה אז אין בעיה, אבל לא נתחיל לעשות בו תיקונים - - -
איתן גינזבורג: כי מנכ"ל המוסד הציע שיהיה מספר אי זוגי, ואנחנו הופכים את זה למספר זוגי.
ארבל אסטרחן: אני חושבת שזה אפשרי.
ארבל אסטרחן: אנחנו יכולים, לדעתי, בזה לגעת כי זה נילווה לעניין של חברי הכנסת.
עוזי דיין: שייזום שינוי, אם הוא רוצה, ואני אתמוך בלהוריד את זה ל-15.
איתן גינזבורג: זה יגיע.
איתן גינזבורג: היועץ המשפטי של משרד החינוך אמר שזה - --
עוזי דיין: - - - מספר אי זוגי מה עוד שאין לזה שום חשיבות, לא בצד המעשי – לא באים כולם, ולא בצד העקרוני, כי תמיד אתה יכול שליושב-ראש יהיה קול כפול במקרה של שוויון.
איתן גינזבורג: השאלה אם זה כתוב ככה בתקנון של החברה.
עוזי דיין: אז שיסדרו את התקנון שלהם.
איתן גינזבורג: נעבור להצבעה על הצעת החוק.
איתן גינזבורג: מי בעד תיקון סעיף 4(1) לחוק יד בן-צבי ביחס לתיקון נציגי הכנסת במועצה?
איתן גינזבורג: הצבעה בעד- 4 נגד- אין נמנעים –אין התיקון לחוק התקבל.
איתן גינזבורג: ההצעה עברה פה אחד ותועבר לדיון במליאה.
איתן גינזבורג: אני מודה לכם, הישיבה נעולה.
איתן גינזבורג: היום שני, ט"ו בחשוון התשפ"א, 2 בנובמבר 2020.
איתן גינזבורג: על סדר-היום שתי בקשות.
איתן גינזבורג: ראשית, מונחת בפנינו בקשה של יושב-ראש הכנסת להאריך את כהונתו של קצין הכנסת אחרי שתי תקופות כהונה.
איתן גינזבורג: הבקשה נשלחה אליכם בווטסאפ.
איתן גינזבורג: נבקש ממנכ"ל הכנסת לפרט את הבקשה.
סמי בקלש: שלום לכולם.
סמי בקלש: הבקשה להאריך את הכהונה של קצין הכנסת בעוד שנה טמונה בכך שקצין הכנסת מונה כממונה על היערכות הכנסת ועל השתלטות הכנסת על נגיף הקורונה מתחילת ההתמודדות שלנו.
סמי בקלש: הוא מנהל את זה – כמובן, בכפוף להוראות שלנו – בצורה מאוד טובה ואנחנו רואים את התוצאות בפועל.
סמי בקלש: לאור המצב ולאור המשך המגפה, אנחנו חושבים שזה נכון וראוי, והוא גם אישר לנו שהוא מוכן להמשיך את העשייה הזאת בתקופה הזו, ולכן הבקשה שלנו היא להאריך לו בשנה נוספת אחת.
סמי בקלש: זה בהתאם לסעיף 8 לחוק.
איתן גינזבורג: חוק משכן הכנסת קובע בסעיף 8א כי יושב-ראש הכנסת, בהתייעצות עם הסגנים ובאישורה של ועדת הכנסת, ימנה את קצין הכנסת.
איתן גינזבורג: זה הסעיף שמדבר על קצין הכנסת, ואחר כך יש פה את הפירוט על מה ימונה הקצין ומה תפקידיו.
איתן גינזבורג: זה הסעיף המשפטי.
סמי בקלש: לא ציינתי שהיושב-ראש קיים ישיבת התייעצות וקיבל את האישור של הסגנים לבקשה.
סמי בקלש: אני מציין לפרוטוקול.
איתן גינזבורג: בבקשה, חבר הכנסת עמאר.
חמד עמאר: אני מאמץ את הדברים שלך.
חמד עמאר: דיבר אתי יושב-ראש הכנסת על הנושא.
חמד עמאר: אנחנו בתקופה מאוד קשה וחשוב מאוד שקצין הכנסת ימשיך בתפקידו, כאיש מקצוע.
חמד עמאר: הוא מוביל את המהלכים בכנסת בצורה מקצועית ביותר.
חמד עמאר: בתקופה כזאת אין מקום להכניס מישהו חדש שיתחיל ללמוד את כל הדברים, ולכן אני תומך בהצעה.
חמד עמאר: אמרתי את זה גם בישיבת הנשיאות, כשהייתה התייעצות עם הנשיאות.
חמד עמאר: אמרתי שאין מקום להחליף את קצין הכנסת, צריך לתמוך ולאשר לו את תקופת השנה הזאת, וגם כאן אתמוך בנושא הזה.
איתן גינזבורג: חברת הכנסת פלוסקוב, ואחריה – חבר הכנסת דיין.
טלי פלוסקוב: אני רוצה לציין את העבודה של קצין הכנסת בתקופה כל כך מאתגרת.
טלי פלוסקוב: אני חושבת שהוא עושה את העבודה בצורה מצוינת וזה לא הזמן לשנות ולהחליף, ולכן ההחלטה היא נכונה בנקודת הזמן הזאת וכמובן שנתמוך בה.
עוזי דיין: אני תומך מאותן סיבות.
עוזי דיין: אני מציע רק שנזכור שזה בכל זאת דבר מיוחד ולא דבר לעשות אותו דרך קבע.
איתן גינזבורג: צריך לזכור שכהונתו של קצין הכנסת קצובה לחמש שנים, היא הוארכה בעוד חמש שנים – כלומר הוא מכהן כבר עשר שנים – ועכשיו אנחנו - - -
ארבל אסטרחן: היא לא קצובה בחוק.
שגית אפיק: הוא מונה לחמש שנים, והוארך לו לחמש שנים.
ארבל אסטרחן: בעבר זה היה מינוי שלא מוגבל בזמן.
איתן גינזבורג: הוא מכהן עשר שנים – שתי כהונות של חמש שנים כל אחת, ועכשיו מבקשים עוד שנה.
חמד עמאר: כן, אבל זו תקופה מיוחדת, בשביל זה מבקשים עוד שנה.
איתן גינזבורג: בוודאי, אני תומך.
איתן גינזבורג: חבר הכנסת בועז טופורבסקי, בבקשה.
איתן גינזבורג: זה הזמן גם לברך אותך על הפיכתך לאב בפעם השלישית.
איתן גינזבורג: כן ירבו אבות צעירים כמוך.
בועז טופורובסקי: קודם כול, אנחנו מעריכים את קצין הכנסת, וכמובן, את בקשת יושב-ראש הכנסת, המנכ"ל והחלטת הנשיאות.
בועז טופורובסקי: אני רק רוצה לדעת מה יקרה בעוד שנה, כשתיגמר ההארכה של השנה.
סמי בקלש: קודם כול, כולנו מקווים שנהיה בסיטואציה אחרת עם הנגיף, בהתמודדות או עם החיסון שצפוי להגיע אלינו.
סמי בקלש: כרגע אנחנו חושבים שלאור התוצאות – ואני מדבר על עובדות בשטח, אתם חשים בזה – לא נכון להחליף את מי שממונה על ביצוע מגבלות הקורונה.
סמי בקלש: אני משער לעצמי שככל שהדבר יקבל תפנית היושב-ראש ייצא לאיתור מסודר של התפקיד.
שגית אפיק: או לבחירה מתוך המשמר.
סמי בקלש: לאיתור – מתוך המשמר או מחוץ למשמר.
סמי בקלש: בהחלט.
עמית הלוי: אין לי כל כך מה לתרום לדיון, מעבר לנסיבות המיוחדות שהוזכרו כאן.
עמית הלוי: הממשק שלי עם קצין הכנסת הוא ממשק מאוד חיובי, אבל מאוד קצר.
עמית הלוי: אני סומך מאוד על יושב-ראש הכנסת, הוא מכיר אותו היטב, וגם על מנכ"ל הכנסת.
עמית הלוי: שיקול דעתכם הוא מההכרות האישית, ובעניינים של מינויים ההכרות האישית היא המכרעת.
עמית הלוי: אם אתם סומכים את ידיכם שבנסיבות האלה קצין הכנסת, יהיה טוב שימשיך – ברור שהנסיבות מיוחדות – אני מצטרף לתומכים ומקווה שתהיה כאן שנה בטוחה.
איתן גינזבורג: חבר הכנסת מלכיאלי, ואחריו – פינדרוס.
מיכאל מלכיאלי: תודה רבה, אדוני היושב-ראש, אדוני המנכ"ל.
מיכאל מלכיאלי: בשונה מכל חבריי, שאמרו שצריך להאריך את כהונתו את קצין הכנסת בגלל שהמצב מחייב, אני חושב שבלי קשר לזה צריך להאריך את כהונתו.
מיכאל מלכיאלי: אני חושב שיוסי גריף הוא אחד מעובדי הכנסת המצוינים שאהוב על כולם, וגם בשעות הקטנות של הלילה הוא תמיד זמין, תמיד בדרכי נועם.
מיכאל מלכיאלי: וכמה שאנחנו מטרידים אותו בהרבה פניות, אני נענים בדרכי נועם ובסבלנות.
מיכאל מלכיאלי: אני חושב שזאת ברכה לכנסת שיוסי ימשיך, לא רק לשנה אלא לעוד הרבה שנים.
מיכאל מלכיאלי: אני חושב שהוא עושה את העבודה הכי טוב שיש.
מיכאל מלכיאלי: כמובן, אנחנו סומכים על מה שהיושב-ראש והמנכ"ל הביאו לכאן.
מיכאל מלכיאלי: ואסיים במזל טוב לבועז, הרבה נחת.
איתן גינזבורג: יצחק פינדרוס, בבקשה.
יצחק פינדרוס: אתחיל עם מזל טוב לבועז.
יצחק פינדרוס: איתן, מדברים על קצין הכנסת – אני לא נמצא הרבה זמן בכנסת, מלכיאלי יותר ותיק ממני – אין הרבה עובדים בכנסת שמקיר לקיר כולם מרגישים שמקבלים ממנו שירות 24 שעות, מתי שצריך.
יצחק פינדרוס: בשבת לא ניסיתי אף פעם, אבל 24 שעות שישה ימים כן.
יצחק פינדרוס: מתי שצריך, מה שצריך.
יצחק פינדרוס: עובד כזה, כשהעסק נוסע, צריך לדאוג שימשיך לנסוע, וכמה שיותר.
יצחק פינדרוס: אני מסכים עם מלכיאלי: לא רק בגלל הנגיף, אני חושב שבאופן אובייקטיבי, אין הרבה עובדים שאני מכיר בכנסת שמקיר לקיר כולם מרגישים ממש בנוח ומרוצים – כל עובדי הכנסת טובים, אבל כזאת רמה, שכולם מרגישים בנוח איתו.
יצחק פינדרוס: אני חושב שטוב מאוד עושים שמאריכים את הכהונה.